
Innledning
Opplæringsloven setter grenser for hvordan personopplysninger om elever kan brukes. Skoleeiere kan i noen tilfeller dele elevenes personopplysninger med leverandører, men ikke når disse blir brukt til (videre)utvikling av kommersielle produkter. 

I dette notatet beskriver vi hvorfor vi anbefaler at skoleeier skrur av valgfrie tilkoblede funksjoner for elever. For administratorer har vi skrevet en egen rapport med «personvernvennlige innstillinger i M365», som beskriver steg for steg hvordan du som administrator skal gå frem for å skru disse av.

For deg som ønsker å lese mer, finner du lenker til kildedokumenter nederst i dette notatet.

Tilkoblede funksjoner i M365
Microsoft 365 består av apper og tilkoblede funksjoner (også kalt opplevelser) som er utformet for å hjelpe deg som bruker å jobbe mer effektivt. Å jobbe sammen med andre i et dokument som er lagret på OneDrive eller oversette innhold i et Word-dokument til et annet språk er eksempler på tilkoblede funksjoner.  

Det finnes tre forskjellige typer tilkoblede funksjoner:
· Tilkoblede opplevelser som analyserer innholdet ditt 
· Tilkoblede opplevelser som laster ned nettinnhold 
· Andre tilkoblede opplevelser 

På tvers av disse tre kategorier finnes funksjoner som er valgfrie for sluttbrukere (ansatte og elever).  

Valgfrie tilkoblede funksjoner i M365
Valgfrie tilkoblede funksjoner er skybaserte tjenester i Office-appene som gir ekstra funksjonalitet. 

Felles for disse valgfrie tilkoblede funksjonene er at Microsoft er behandlingsansvarlig, og at disse tjenestene ikke dekkes av kommunens lisens hos Microsoft. I stedet er de lisensiert direkte til elever og ansatte (sluttbrukere). 

Hva betyr det at Microsoft er behandlingsansvarlig?
Microsoft er behandlingsansvarlig for valgfrie tilkoblede funksjoner og bestemmer hvordan personopplysninger om elever samles inn, brukes og (videre)behandles. Som behandlingsansvarlig står Microsoft fritt til å bruke disse personopplysningene til produktutvikling.

Kunnskapsdepartementet (KD) mener at det ikke foreligger behandlingsgrunnlag i opplæringsloven til at skoleeier kan dele elevenes personopplysninger (inkludert metadata) med leverandører når disse blir brukt til generell videreutvikling, for eksempel av Microsoft 365.[footnoteRef:1]  [1:  Brev fra Kunnskapsdepartementet til KD av 20. september 2024 om bruk av metadata til produktutvikling og behandlingsgrunnlag i opplæringsloven, ref. 21/4800-] 


Det betyr at skoleeier ikke har behandlingsgrunnlag i opplæringsloven til å kunne tillate bruk av valgfrie tilkoblede funksjoner for elever. 

Opplæringsloven gjelder bare for elever. Det betyr at når det kommer til ansatte som også er brukere av M365, må skoleeier som behandlingsansvarlig vurdere om bruk av valgfrie tilkoblede funksjoner kan tillates for dem. Det aktuelle behandlingsgrunnlaget her vil være en berettiget interessevurdering etter GDPR artikkel 6(1)(f).

Standard er at alle tilkoblede funksjoner er slått på, også de valgfrie
Som standard er alle tilkoblede funksjoner slått på, også de valgfrie hvor Microsoft er behandlingsansvarlig. Om elever eller ansatte vil bruke de valgfrie tilkoblede funksjonene, er opp til den enkelte.

De fleste ansatte og elever har ikke nok kunnskap til å kunne vurdere om bruk av valgfrie tilkoblede funksjoner er nødvendig eller om bruken ivaretar deres personvern. Slike vurderinger bør gjøres av skoleeier, nærmere bestemt av en risikoeier eller en administrator.

Ved hjelp av policyer kan skoleeiers administrator bestemme om tilkoblede funksjoner skal være skrudd på. Vi har gått igjennom tilkoblede funksjoner, og sett at de fleste bidrar til samarbeid og økt effektivitet. 

Vi anbefaler derfor at skoleeier kun skrur av valgfrie tilkoblede funksjoner for elever.

Slik skrur administrator av valgfrie tilkoblede funksjoner
Lenke til rapport med «personvernvennlige innstillinger i M365».


For deg som vil lese kildedokumentene til denne anbefalingen:
· Tilkoblede funksjoner: Connected experiences in Office - Microsoft 365 Apps | Microsoft Learn
· Valgfrie tilkoblede funksjoner: Overview of optional connected experiences in Office - Microsoft 365 Apps | Microsoft Learn
· Kommunens avtale med Microsoft: Licensing Documents
· Microsofts tjenesteavtale for sluttbrukere: Microsofts tjenesteavtale
· Microsofts personvernerklæring for sluttbrukere: Microsofts personvernerklæring – Microsoft-personvern

	KS

	Besøksadr.:  
	 Haakon VIIs gate 9
	Nettside:
	 www.ks.no
	Telefon: 
	 +47 24 13 26 00
	Bankgiro:
	 8200.01.65189

	Postadr.:
	 Postboks 1378, Vika, 0114 Oslo
	E-post:
	 ks@ks.no
	Org.nr.:
	 971 032 146
	Iban:
	 NO63 82000165189




Side 2 av 1

image1.jpg




